Jegyzőkönyv
a Kovács Máté Alapítvány kuratóriumának 2014. évi első üléséről

Időpont: 2014. január 31. 13.00 óra
Helyszín: OSZK 533. szoba (1827 Budapest, Budavári palota F. ép.)
Jelen vannak: 
Bartos Éva
Bényei Miklós
Kovács Ilona
	Szabó Sándor
	Tóth Gyula (elnök)
Hangodi Ágnes (titkár)

Távol vannak:
	Barátné Hajdu Ágnes
Suppné Tarnay Györgyi
	Szerafinné Szabolcsi Ágnes

Az elnök köszöntötte a résztvevőket, megállapította a szavazatképességet, ismertette a kiküldött meghívóban jelzett napirendi pontokat. Bevezetőjében összefoglalta a 2013. év eseményeit: kiemelve az alapítvány alapdokumentumainak jogszabályi előírás alapján történt megújítását; a MKE vándorgyűlésén júliusban átadott Az év fiatal könyvtárosa különdíjat; a Kovács Máté születésének évfordulóján rendezett kibővített, ünnepi kuratóriumi ülést az emlékplakett átadásával és a korábbi pályadíjasok beszámolóival. Sajnálattal jelezte a tavalyi évre kiírt pályázat sikertelenségét: egyetlen pályamű sem érkezett. Szóba került továbbá Patkósné Hanesz Andrea decemberi PhD-védése – a kuratórium mindenképpen szeretne hozzájutni a disszertáció szövegéhez.
A következő napirendi pontban megtörtént a kuratórium tagjainak véleményezésre korábban kiküldött témakataszter véglegesítése. A témakataszter a továbbiakban az alapítvány hosszútávú programjaként funkcionál, amely egyben rögzíti a Kovács Máté-kutatások további lehetséges lépéseit. A kuratóriumi tagok véleményével kiegészített témakataszter honlapon való elhelyezése a titkár feladata. Amennyiben – ahogyan azt az egyik távollévő kuratóriumi tag, Szerafinné Szabolcsi Ágnes jelezte – csökken a könyvtárosképző felsőfokú tanszékek száma, a továbbiakban mindenképpen végig kell gondolni az alapítvány vonatkozó feladatait és kapcsolatait.
A Kovács Máté-kutatások folytatása érdekében a témakataszter éves munkatervben megfogalmazott feladatokra osztható fel: az idei évben feltétlenül érdemes megkeresni a 2012-es év vándorgyűlés előadóit (pl. Pogány György, Pogányné Rózsa Gabriella, Mennyeiné Várszegi Judit, Maróti Andor) annak érdekében, hogy ösztönözzük őket szóban elhangzott előadásaik írásban történő folytatására; korábbi ösztöndíjasainkat és pályázóinkat – a számukra leginkább ’testhezálló’ témákat megjelölve – értesítenünk kell újabb pályázati kiírásunkról; fel kell kutatnunk és együttműködésre kell kérnünk azoknak a tudományterületeknek (pl. a népművelés kultúrafelfogása) a további képviselőit, amelyekben Kovács Máté alkotott; közvetlenebb kapcsolatot kell ápolnunk a tanszékek könyv- és könyvtártörténetet oktató munkatársaival. Kovács Ilona olyan munkacsoportok felállítását kezdeményezte, amelyeknek témafelelősei a kuratórium tagjai lehetnének: így az alapítvány égisze alatt elindulhatna többek között a vidéki nagykönyvtárak történetének feldolgozása (ehhez módszertani támogatást kell nyújtanunk a kutatásban résztvevő fiatal kollégáknak, hiszen – Bényei Miklós szerint – a jelenleg BA képzésben végzők nem szereznek elég kutatási tapasztalatot szakdolgozatuk megírása idején), a forráskutatást támogató pályázatok feltérképezése. Kovács Ilona jelezte továbbá, hogy otthonában egy nagyobb rendezés során előkerült egy doboznyi irat (az iratokat tartalmazó tíz dosszié első alapjegyzékét elhozta a kuratórium irattára, valamint az elnök és Bényei Miklós számára), amely minden valószínűség szerint az antológia harmadik kötetének előkészített anyagát tartalmazza. Amennyiben 2016-ban, a soron következő Kovács Máté-évfordulón sikerül a korábbihoz hasonló konferenciát szerveznünk, a doboz tartalma addigra bizonyára teljességgel feldolgozható. 
Az idei évtől a kuratórium tagjai személyesen is felelősséget vállalnak egy-egy feladat koordinálásáért, a kuratóriumi ülésen megtörtént e feladatok szétosztása:
-	Bartos Éva – az idei pályázati kiírás elkészítése a témakataszter felhasználásával
-	Tóth Gyula – a korábbi előadók megkeresése levélben
-	Bényei Miklós – a könyv- könyvtártörténeti tárgyakat oktató tanszéki kollégák megkeresése; a DE ENK Kézirattárának vezetőjével való kapcsolatfelvétel
-	Suppné Tarnay Györgyi – informatikus könyvtár szakos hallgató kiválasztása a Kovács Máté-bibliográfia folytatására; Kapcsolatfelvétel Kertész Gyulánéval a Molnár Pál-hagyaték Kov-cs Máté-vonatkozásainak feltárására
-	Barátné Dr. Hajdu Ágnes – az ELTE Könyvtártudományi Tanszékével való kapcsolatok erősítése
-	Hangodi Ágnes – a korábbi pályázók megkeresése levélben témájuk folytatása, ill. az új pályázaton való indulás érdekében
A Kuratórium úgy döntött, kezdeményezi Kovács Máté-ülés szervezését a Magyar Könyvtárosok Egyesületének 2014. évi vándorgyűlésén – abban a reményben, hogy a megkeresett előadók, pályázók előadásra érdemes munkákkal jelentkeznek a kuratóriumnál.
A kuratórium meghozta döntését a 2014. évi Kovács Máté emléknek ápolásáért elnevezésű emlékplakettel kapcsolatban: az idei díjazottak személye, nevei az elfogadott szabályzat szerint külön, az elnök által őrzött jegyzőkönyvben kerülnek rögzítésre. A laudáció elkészítésére a kuratórium Bényei Miklóst kérte fel. Az ünnepséget a megújult Kovács Máté Művelődési Központ és Könyvtárral közösen, Hajdúszoboszlón szeretnénk lebonyolítani, szónokának Vida Lajos hajdúszoboszlói helytörténészt kérjük fel. A szervezésért és a hajdúszoboszlóiakkal való kapcsolattartásért a titkár felelős.
Az ülés végén a titkár ismertette az alapítvány pénzügyi helyzetét, megadva a lekötött és folyamatosan kamatozó összeg nagyságát, valamint a 2013-as évben beérkezett támogatások összegét. 

Kmf.

Az emlékeztetőt készítette:

……………………………………….
Dr. Hangodi Ágnes kuratóriumi titkár

Az emlékeztetőt hitelesítette:

……………………………………….		……………………………………….
        Dr. Tóth Gyula elnök				   Dr. Szabó Sándor kuratóriumi tag